Up-693/03
Natisni
Opravilna št.:
Up-693/03
Datum odločitve:
27. 11. 2003
ECLI:
ECLI:SI:USRS:2003:Up.693.03
Akt:
Ustavna pritožba A. A. zoper sklep Ministrstva za finance, Sektorja za upravni postopek na drugi stopnji s področja carinskih in davčnih zadev, št. 471-324/03 z dne 3. 6. 2003 in zoper sklep Vrhovnega sodišča št. I Up 881/2003 z dne 14. 8. 2003
Izrek:
Ustavna pritožba A. A. zoper sklep Ministrstva za finance, Sektorja za upravni postopek na drugi stopnji s področja carinskih in davčnih zadev, št. 471-324/03 z dne 3. 6. 2003 in zoper sklep Vrhovnega sodišča št. I Up 881/2003 z dne 14. 8. 2003 se zavrže.
Evidenčni stavek:
Ker ni podana procesna predpostavka izčrpanosti pravnih sredstev oziroma je ustavna pritožba prepozna, jo je bilo treba zavreči.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev. 1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
Pravna podlaga:
Člen 55.1.1, 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
24. 10. 2003
Vrsta odločitve:
sklep
Vrsta rešitve:
zavrženje
Dokument:
US22899
Up-693/03 - 6
16. 12. 2003
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 27. novembra 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Ministrstva za finance, Sektorja za upravni postopek na drugi stopnji s področja carinskih in davčnih zadev, št. 471-324/03 z dne 3. 6. 2003 in zoper sklep Vrhovnega sodišča št. I Up 881/2003 z dne 14. 8. 2003 se zavrže.
Obrazložitev
1. Pritožnik je dne 23. 10. 2003 vložil ustavno pritožbo zoper sklep drugostopenjskega davčnega organa o zavrženju zahteve za odpravo odločbe po nadzorstveni pravici in zoper sklep Vrhovnega sodišča o zavrnitvi pritožbe zoper sklep Upravnega sodišča o zavrnitvi predloga za izdajo začasne odredbe.
2. Po določbi prvega odstavka 51. člena Zakona o Ustavnem sodišču (v nadaljevanju ZUstS) je ustavno pritožbo mogoče vložiti, ko so izčrpana vsa pravna sredstva. Če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice, lahko Ustavno sodišče sicer izjemoma odloča o ustavni pritožbi še pred izčrpanjem izrednih pravnih sredstev (drugi odstavek 51. člena ZUstS). Vendar po stališču Ustavnega sodišča (gl. sklep št. Up-261/98 z dne 13. 1. 2000, Uradni list RS, št. 6/2000 in OdlUS IX, 126) upravnega spora od uveljavitve Zakona o upravnem sporu (Uradni list RS, št. 50/97 in nasl. - ZUS) ni več mogoče šteti za izredno pravno sredstvo v smislu 51. člena ZUstS. Zato je v upravnih zadevah ustavno pritožbo mogoče vložiti šele po končanem upravnem sporu. Glede na navedeno je ustavna pritožba, vložena zoper sklep upravnega organa druge stopnje, preuranjena. Zato jo je Ustavno sodišče v tem delu zavrglo.
3. Po prvem odstavku 52. člena ZUstS se mora ustavna pritožba vložiti v 60 dneh od vročitve posamičnega akta, zoper katerega je mogoča ustavna pritožba. Iz pridobljene fotokopije potrdila Upravnega sodišča o vročitvi izpodbijanega sklepa Vrhovnega sodišča izhaja, da ga je pritožnik prejel dne 22. 8. 2003. To pomeni, da je 60 dnevni rok iztekel 21. 10. 2003. Zato je dne 23. 10. 2003 vložena ustavna pritožba zoper sklep Vrhovnega sodišča prepozna. Glede na to je Ustavno sodišče ustavno pritožbo v tem delu zavrglo kot prepozno.
4. Senat Ustavnega sodišča je sprejel ta sklep na podlagi prve in druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan